
HOTĂRÂREA nr. 1/ 2023
privind aprobarea utilizării excedentului bugetului local la sfârșitul exercițiului bugetar 2022 
hotărârea a fost aprobată prin vot liber exprimat cu unanimitate de voturi

Consiliul Local al Municipiului Lupeni,
Examinând Proiectul de hotărâre nr. 1/ 2023 precum și Referatul de aprobare nr.721/ 11 ianuarie 2022 al Primarului Municipiului Lupeni, domnul Lucian Marius Resmeriță prin care propune acoperirea deficitului secțiunii de funcționare a bugetului local pe anul 2023 din excedentul anilor precedenți și modul de utilizare a excedentului bugetului  local la sfârșitul exercițiului bugetar 2022; 

Văzând Raportul nr. 795/ 11 ianuarie 2023 prezentat de Direcția Economică din cadrul Primăriei Municipiului Lupeni;

Luând în considerare avizul Comisiei nr. 1 pentru Activităţi Economico – financiare, Agricultură, al Comisiei nr. 2 pentru Amenajarea Teritoriului şi Urbanism, Protecţia Mediului şi Turism, al Comisiei nr. 3 pentru Învăţământ, sănătate, familie, activităţi social-culturale, culte şi al Comisiei nr. 4 Comisia juridică şi de disciplină, muncă şi protecţie socială, protecţie copii;

Ţinând cont de prevederile cap. V art. 5.16 al Ordinului nr. 4271/ 15.12.2022 pentru aprobarea Normelor Metodologice privind încheierea exerciţiului bugetar al anului 2022;

Ţinând cont de prevederile Legii nr. 273 din 2006 privind finanţele publice locale cu modificările şi completările ulterioare ;
În temeiul art. 129 alin. (1), alin. (2) lit. “b” şi alin. (4) lit. ”a” şi art. 139 din O.U.G. nr. 57/ 2019 privind Codul administrativ;
H O T Ă R Ă Ş T E:
Art. 1 (1) – Se aprobă utilizarea excedentului bugetului local în sumă de 13.822.634,36 lei pentru acoperirea eventualelor golurilor de casă provenite din decalajele între veniturile şi cheltuielile secţiunii de funcţionare, în vederea continuării lucrărilor de investiții și ca sursă de finanțare a cheltuielilor secțiunii de dezvoltare.
(2) La întocmirea proiectului bugetului local al Municipiului Lupeni pentru anul bugetar 2023 Primarul Municipiului Lupeni şi Direcţia Economică din cadrul Primăriei Municipiului Lupeni vor respecta întocmai prevederile acestei hotărâri.

Art. 2 – Hotărârea poate fi atacată conform prevederilor Legii nr. 554/ 2004 a contenciosului administrativ, cu modificările şi completările ulterioare.
Art. 3 – Prezenta hotărâre va fi comunicată Instituţiei Prefectului Judeţului Hunedoara în vederea exercitării controlului cu privire la legalitate, adusă la îndeplinire de către Primarul Municipiului Lupeni şi Direcţia Economică iar la cunoştinţă publică prin grija Secretarului General al Municipiului Lupeni.

